Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 404/12/5502	Čadca, 31.7.2013
EEČ : 2-37-139-2013

U Z N E S E N I E

Trestná vec:	obvinený XXXXX  
Prečin:	Porušenie predpisov o štátnych technických opatreniach na označenie tovaru podľa § 279 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Čadca zo dňa 21.6.2012, spisová značka Pv 404/12/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Proti obvinenému bolo uznesením Okresnej prokuratúry v Čadci pod sp. zn. Pv 404/12 - 6 zo dňa 21. júna 2012 podľa § 216 ods. 1 Trestného poriadku podmienečne zastavené trestné stíhanie so skúšobnou dobou v trvaní 12 (dvanásť) mesiacov, pre prečin porušenia predpisov o štátnych technických opatreniach na označenie tovaru podľa § 279 ods. 1 Trestného zákona na tom skutkovom základe, že dňa 22.03.2012 na parkovisku pred obchodným domom XXXXX za sumu 9.900,- Kč zakúpil od neznámej osoby 10 jednolitrových spotrebiteľských balení liehu zn. Meruňka s obsahom alkoholu 35 %, 32 jednolitrových spotrebiteľských balení liehu zn. Borovička pravá s obsahom alkoholu 40 %, 8 jednolitrových spotrebiteľských balení liehu zn. Vodka jemná s obsahom alkoholu 40 %, 25 jednolitrových spotrebiteľských balení liehu zn. Tuzemák s obsahom alkoholu 40 %, 4 jednolitrové spotrebiteľské balenia liehu zn. Režná s obsahom alkoholu 35 %, 1 jednolitrové spotrebiteľské balenie liehu zn. Karpatská horká s obsahom alkoholu 30 % a 10 jednolitrových spotrebiteľských balení liehu zn. Valašská švestka s obsahom alkoholu 40 %, ktoré neboli označené žiadnymi kontrolnými známkami, následne dňa 24.03.2012 tieto spotrebiteľské balenia liehu prepravil do Slovenskej republiky cez hraničný priechod v obci XXXXX, pričom toho istého dňa čase okolo 00:10 hod. bola vykonaná kontrola osobného motorového vozidla XXXXX v ktorom sa v tom čase viezol v obci XXXXX kde mu boli spotrebiteľské balenia liehu, ktoré viezol v batožinovom priestore a na zadných sedadlách vozidla, nájdené a zaistené pracovníkmi XXXXX, pričom spotrebiteľské balenia liehu prechovával a na územie Slovenskej republiky dovážal aj napriek vedomosti o tom, že tieto nie sú označené kontrolnými známkami, pričom s poukazom na ustanovenie § 10 ods. 7 zák. č. 105/2004 Z. z. o spotrebnej dani z liehu v platnom znení možno takéto spotrebiteľské balenie liehu považovať za neoznačené. 

Uznesením prokurátora Okresnej prokuratúry Čadca zo dňa 21.6.2012, spisová značka Pv 404/12/5502, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením Okresnej prokuratúry v Čadci pod sp. zn. Pv 404/12 - 6 zo dňa 21.06.2012 bolo podľa § 216 ods. 1 Trestného poriadku podmienečne zastavené trestné stíhanie proti obvinenému XXXXX pre prečin porušenia predpisov o štátnych technických opatreniach na označenie tovaru podľa § 279 ods. 1 Trestného zákona, na tom skutkovom základe, ako je uvedené vo výrokovej časti tohto uznesenia. 

Podľa § 216 ods. 2 Trestného poriadku bola obvinenému XXXXX určená skúšobná doba v trvaní 12 (dvanásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 07.07.2012 a skúšobná doba uplynula dňa 07.07.2013.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od Obvodného úradu, odboru všeobecnej vnútornej správy v XXXXX Obvodného oddelenia PZ SR v XXXXX od Mestskej polície v XXXXX ako i z odpisu z registra trestov bolo zistené, že sa obvinený v skúšobnej dobe nedopustil protiprávneho konania, ktoré by bolo dôvodom na vyvodenie záveru o tom, že sa neosvedčil. Bol postihnutý pre priestupok na úseku cestnej premávky a bola mu v blokovom konaní uložená pokuta v sume 20,- €, no uvedený skutok nesúvisí s jeho predchádzajúcim konaním, pre ktoré bol postihnutý. Obvinený v registri trestov nemá novší záznam. V mieste trvalého bydliska má povesť bezproblémového človeka.

Nakoľko obvinený XXXXX v skúšobnej dobe podmienečného zastavenia trestného stíhania viedol riadny život, boli splnené podmienky uvedené v ustanovení § 217 ods. 1 Trestného poriadku, a preto som rozhodol tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e/ Trestného poriadku.

Poučenie:
Proti tomuto uzneseniu je v zmysle § 217 ods. 3 Trestného poriadku prípustná sťažnosť, ktorú môže obvinený a poškodený podať do 3 dní od jeho doručenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. 

Mgr. Roman Lendóci
prokurátor